«Λιωτό» σαμοθρακιώτικο (κατσίκι μαγειρεμένο με μπόλικα κρεμμύδια)
Το πιο χαρακτηριστικό φαγητό της Σαμοθράκης είναι το λιωτό. Την συνταγή έδωσε στην αείμνηστη Εύη Βουτσινά η κ. Ουρανία Τσομπανίδου από τα Αλώνια.
2 κιλά κατσίκι (κατά προτίμηση μπούτι), σε μέτρια κομμάτια  με το κόκαλο, 1 κιλό κρεμμύδια, σε ψιλά καρέ, 1 μέτρια ντομάτα, τριμμένη, 4 - 5 κόκκοι μπαχάρι , 4 - 5 κόκκους μαύρο πιπέρι, 1 φύλλο δάφνης, 150 ml λευκό κρασί  , 100 ml ελαιόλαδο, αλάτι
Σε μια φαρδιά κατσαρόλα ζεσταίνουμε το ελαιόλαδο σε μέτρια φωτιά και σοτάρουμε το κρέας για περίπου 4 - 5 λεπτά, μέχρι να ροδίσει ελαφρώς από όλες τις πλευρές. Aλατοπιπερώνουμε ελαφρώς, σβήνουμε με το κρασί και βράζουμε για περίπου 2 λεπτά, μέχρι να εξατμιστεί το αλκοόλ. Ρίχνουμε 500 ml νερό και βράζουμε για περίπου 3 - 5 λεπτά ή μέχρι τα υγρά να αρχίσουν να κοχλάζουν. Προσθέτουμε τα κρεμμύδια, την ντομάτα, τη δάφνη και τα μπαχαρικά, σκεπάζουμε με το καπάκι και μαγειρεύουμε σε σιγανή προς μέτρια φωτιά για περίπου 1½ - 2 ώρες ή μέχρι το κρέας να μαλακώσει καλά και το φαγητό να μείνει με το λάδι του.Ελέγχουμε κατά τη διάρκεια του μαγειρέματος και, αν χρειαστεί, προσθέτουμε λίγο ζεστό νεράκι. Αν όμως το φαγητό μείνει στο τέλος με παραπανίσια υγρά, σουρώνουμε τα στερεά και βράζουμε μέχρι να μελώσει η σάλτσα. Πετάμε τα μπαχαρικά. Σερβίρουμε και συνοδεύουμε με ό,τι μας αρέσει, π.χ. ρύζι πιλάφι, πατάτες τηγανητές ή χοντρά μακαρόνια. 
Κατσίκι,Κρέας